Author: branislav.strecansky
Company: Hewlett-Packard Company

Správa zo zahraničnej pracovnej cesty

1. Účastníci ZPC

Meno:	Ing. Branislav Strečanský
Vysielajúca organizácia MŠVVaŠ SR:		sekcia štátnej starostlivosti o šport
Pracovné zaradenie:		hlavný radca, odbor koncepcií a financovania športu 

2. Zahraničná pracovná cesta 

Štát:	Belgicko
Mesto:	Brusel
Vykonaná v dňoch:	17. - 18. októbra 2010
Prijímajúca organizácia:	Rada Európskej únie, generálny sekretariát

Účel cesty:	Stretnutie pracovnej skupiny pre šport Rady Európskej únie

Spôsob financovania:	Ministerstvo školstva, vedy, výskumu a športu SR a belgické predsedníctvo EÚ

3. Rámcový program pobytu

Nedeľa, 17. október 2010
Príchod v popoludňajších hodinách, ubytovanie

Pondelok, 18. októbra 2010
Rokovanie pracovnej skupiny pre šport
Odchod delegácií

4. Všeobecné informácie k problematike

Belgicko ako predsedajúca krajina EÚ organizuje stretnutia pracovnej skupiny pre šport, cieľom ktorých je vypracovanie dokumentov pre rokovanie ministrov zodpovedných za oblasť športu členských štátov EÚ, ktoré sa uskutoční v Antverpách v októbri 2010.
Témy stretnutí sú rozdelené do piatich tém:
a)	sociálna a vzdelávacia (výchovná) funkcia športu, napríklad sociálna inklúzia prostredníctvom športu a fyzickej aktivity podporujúcej zdravie, duálna kariéra športovcov,
b)	športové štruktúry, osobitne tie, ktoré sú založené na dobrovoľnej práci,
c)	spravodlivosť a otvorenosť v športe, vrátane boja proti rasizmu, diskriminácii a násilu,
d)	fyzická a morálna integrita športovcov, osobitne boj proti dopingu a ochrana neplnoletých osôb,
e)	dialóg a úzka spolupráca so športovým hnutím.

5. Stručné zhrnutie rokovania

Na pracovné stretnutie boli pozvaní zástupcovia členských štátov EÚ, zástupcovia Rady Európskej únie, Európskej komisie a Rady Európy. Zoznam účastníkov je v prílohe. 

Na štvrtom zasadaní pracovnej skupiny pre šport počas belgického predsedníctva Komisia informovala, že predloží oznámenie o prioritách európskej spolupráce v oblasti športu na pripomienkové konanie v rámci Komisie, čo by malo umožniť jeho zverejnenie v druhej polovici decembra. Pracovnej skupine pre šport sa po treťom podrobnom čítaní návrhu záverov Rady o úlohe športu ako zdroja a hybnej sily aktívneho sociálneho začleňovania podarilo dospieť takmer k úplnému konsenzu.

Privítanie a schválenie agendy 

Navrhnutá agenda rokovania bola schválená bez zmien. 

Informácie belgického predsedníctva

Rokovanie pracovnej skupiny viedla An Vermeersch z flámskeho ministerstva pre šport. V Leuvene sa 13. a 14. októbra 2010 uskutočnila expertná konferencia o zapojení sa do športu na lokálnej úrovni, ktorá preukázala, že šport zohráva dôležitú úlohu v sociálnom začleňovaní znevýhodnených skupín.  Najbližšie zasadanie PS sa uskutoční  27.10.2010 popoludní, keď by sa mala PS zaoberať otázkou boja proti dopingu a WADA.

Informácie Komisie

Komisia predloží oznámenie o prioritách európskej spolupráce v oblasti športu na pripomienkové konanie v rámci Komisie, čo by malo umožniť jeho zverejnenie v druhej polovici decembra. Komisia pripravuje nezávislé hodnotenia projektov v rámci prípravných aktivít.  Komisárka chce otvoriť otázku pridanej hodnoty prípadného budúceho európskeho programu v oblasti športu  na neformálnom zasadaní ministrov športu v Antverpách. Váhanie Komisie je spôsobené aj tým, že Komisia sa nazdáva, že vo viacerých členských štátoch nie je dostatočná koordinácia medzi ministerstvami financií a športu, pokiaľ ide o komunitárny program v oblasti športu. 

Holandsko, Francúzko a Írsko požadovali od Komisie konkrétne otázky pre diskusiu ministrov na ich neformálnom stretnutí.

Návrh záverov Rady o úlohe športu ako zdroja a hybnej sily aktívneho sociálneho začleňovania

Aktívne sociálne začleňovanie v športe a prostredníctvom športu  je jednou z priorít tímového predsedníctva Španielska, Belgicka a Maďarska. Vhodne zapadá aj do rámca Európskeho roka 2010 boja proti chudobe a sociálnemu vylúčeniu. V dokumente sa stanovujú tri spoločné ciele:
a)	podpora princípu športu pre všetkých,
b)	lepšie využívať potenciál športu na budovanie komunít, sociálnu súdržnosť a inkluzívny rast,
c)	podporovať nadnárodnú výmenu stratégií a postupov s cieľom lepšie využívať potenciál športu v súvislosti so sociálnym začleňovaním na vnútroštátnej a európskej úrovni.

Členské štáty a Komisia sú okrem iného vyzvané, aby podporovali princíp „športu pre všetkých“, zvyšovali záujem o šport, podporovali aktivity hendikepovaných ľudí, dobrovoľníctvo v športe a iniciatívy smerujúce k podpore rodovej rovnosti. Komisia sa okrem toho vyzýva, aby sa sociálne začleňovanie stalo jednou z budúcich priorít európskej spolupráce v oblasti športu.

Ukončenie rokovania 

Rokovanie ukončila v mene belgického predsedníctva EÚ predsedajúca An Vermeersch.  

6. Závery a odporúčané návrhy

Pracovnej skupine pre šport sa po treťom podrobnom čítaní návrhu záverov Rady o úlohe športu ako zdroja a hybnej sily aktívneho sociálneho začleňovania podarilo dospieť takmer k úplnému konsenzu. Výnimkou je výhrada Švédska k časti 5. (ktorá predstavuje výzvy členským štátom a Komisii), kde Švédsko požaduje  zohľadniť a spomenúť v názve tejto časti princíp autonómie športu. Predsedníctvo nakoniec zruší problematickú časť dokumentu, ktorá obsahovala výzvy zainteresovaným stranám v oblasti športu, pričom jej obsah presunie do časti výziev členských štátov a Komisie. Dokument bude v rámci štandardného postupu predložený na COREPER 1 a následne na rokovanie Rady pre šport.

7. Prehľad prinesenej dokumentácie 

Oficiálne rokovacie materiály a zoznam účastníkov rokovania sú uložené na sekcii štátnej starostlivosti o šport MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Počas rokovaní boli získané informácie, ktoré budú využité pri novelizácii právnych predpisov a tvorbe koncepcií. 

9. Prenos zverejnenia výsledkov ZPC, prenos získaných informácií

Informácie o rokovaniach boli postúpené v rámci sekcie štátnej starostlivosti o šport relevantným pracovníkom a zverejnené na internetovej stránke MŠVVaŠ SR.

Bratislava, 20. októbra 2010

Vypracoval: Ing. Branislav Strečanský
Súhlasím so zverejnením tejto správy na internete Ministerstva školstva, vedy, výskumu a športu SR.

Súhlasí:	Ing. Elena Malíková, riaditeľka odboru vzdelávania a medzinárodnej spolupráce v športe

Schválil:	Ing. Pavol Swiec, generálny riaditeľ sekcie štátnej starostlivosti o šport